2010/0326 (COD)

SPOROČILO KOMISIJE EVROPSKEMU PARLAMENTU v skladu s členom 294(6) Pogodbe o delovanju Evropske unije v zvezi s

stališčem Sveta o sprejetju Sporočila Komisije Evropskemu parlamentu v skladu s členom 294(6) PDEU o stališču, ki ga je Svet sprejel pri prvem branju o sprejetju Direktive Evropskega parlamenta in Sveta o spremembi Direktive 2000/75/ES glede cepljenja proti bolezni modrikastega jezika

1. OZADJE

Datum predložitve predloga Evropskemu parlamentu in Svetu (dokument COM(2010) 666/ES konč. – / COD): 2010/0326 | 15. november 2010 |

Datum mnenja Evropskega ekonomsko-socialnega odbora: | 15. marec 2011 |

Datum stališča Evropskega parlamenta, prva obravnava: | 7. april 2011 |

Datum sprejetja stališča Sveta: | 15. december 2011 |

Komisija je 15. novembra 2010 zakonodajalcu predložila predlog za Direktivo Sveta o spremembi Direktive 2000/75/ES[1] glede cepljenja proti bolezni modrikastega jezika (COM(2010) 666), bolezni prežvekovalcev (govedo, ovce, koze), ki je v zadnjem desetletju v EU povzročila velike gospodarske izgube. Pravna podlaga predloga Komisije je Direktiva Sveta 92/119/EGS z dne 17. decembra 1992 o splošnih ukrepih Skupnosti za nadzor nad določenimi živalskimi boleznimi in o posebnih ukrepih v primeru vezikularne bolezni prašičev[2] ter zlasti druga alinea člena 15 Direktive.

Med razpravami v Svetu besedilu predloga ni nasprotovala nobena država članica, ko je bil predlog 13. januarja 2011 predložen v strokovno razpravo na srečanju direktorjev veterinarskih uprav in kmetijskih svetovalcev/atašejev. Odbor stalnih predstavnikov (COREPER) je soglasno ugotovil, da je zadeva nujna, in 26. januarja 2011 brez razprave sprejel stališče držav članic. Predsedujoči Coreperju je Evropskemu parlamentu 26. januarja 2011 poslal predlog Komisije s predlogom, da bi sozakonodajalci spremenili pravno podlago v člen 43(2) PDEU z rednim zakonodajnim postopkom. Coreper je Parlament tudi pozval, naj zadevo obravnava nujno, da bi lahko spoštovali roke iz predloga Komisije.

Evropski parlament je mnenje v prvi obravnavi sprejel 7. aprila 2011. Komisija po prvi obravnavi ni spremenila predloga. Svet je že izrazil podporo ukrepom, ki jih je predlagala Komisija, in je pripravljen podpreti tudi manjše spremembe, ki jih je sprejel Evropski parlament.

Horizontalno vprašanje korelacijskih preglednic je zdaj predmet medinstitucionalnega sporazuma, ki sta ga podprla Svet za konkurenčnost dne 29. septembra 2011 in konferenca predsednikov Evropskega parlamenta dne 20. oktobra 2011.

Svet je sprejel stališče po prvi obravnavi z dne 15. decembra, da bi lahko predlog čim prej prešel v drugo obravnavo.

Mnenje Ekonomsko-socialnega odbora je bilo sprejeto 15. marca 2011 (NAT/512). Poročevalec je bil g. Ludvík Jírovec.

2. CILJ PREDLOGA KOMISIJE

Namen predloga Komisije je zagotoviti večjo prilagodljivost pri cepljenju proti bolezni modrikastega jezika, da bi omogočili cepljenje živali tudi izven območij, ki so predmet omejitve gibanja živali.

Predlog Komisije tako spreminja Direktivo Sveta 2000/75/ES. Člen 5 je spremenjen tako, da pristojni organi na podlagi posebne ocene tveganja dovolijo cepljenje proti bolezni modrikastega jezika. Sprememba člena 8(2)(b) Direktive 2000/75/ES bo določala, da se cepljenje na ogroženem območju ne sme izvajati z „oslabljenimi živimi“ cepivi. Poleg tega predlog predvideva spremembo člena 10(2) Direktive, s katero bi se prepoved, ki trenutno velja za cepljenje na ogroženem območju, omejila na cepljenje s „oslabljenimi živimi“ cepivi, omogočala pa bi cepljenje z „inaktiviranimi cepivi“, ki so varnejša.

Poleg tega predlog Komisije predvideva, da države članice po sprejetju navedenih določb Komisiji pošljejo besedilo navedenih določb ter korelacijsko preglednico med navedenimi določbami in Direktivo.

3 . PRIPOMBE K STALIščU SVETA

Stališče Sveta je, da bi bilo treba za pravno podlago uporabiti člen 43(2) PDEU in ne podlago, ki jo je predlagala Komisija, ker se je z Lizbonsko pogodbo za predloge na podlagi člena 43 uvedel redni zakonodajni postopek. Komisija tej spremembi pravne podlage ne nasprotuje.

Ker se Svet strinja s predlogom Komisije o možnosti cepljenja proti bolezni modrikastega jezika tudi izven območij, ki so predmet omejitve gibanja živali, Komisija podpira stališče Sveta.

Glede na zamude pri sprejetju predloga zaradi medinstitucionalne razprave o korelacijskih preglednicah namerava Svet preložiti predlagane datume sprejetja in objave nacionalnih zakonov in drugih predpisov, potrebnih za uskladitev s to direktivo, ter uporabe navedenih določb. Komisija sprejema odlog, saj ne posega v prihodnjo sezono cepljenja.

Svet nasprotuje zahtevi za korelacijsko preglednico za ta predlog. Glede na omejeno število sprememb, predlaganih k obstoječi direktivi, ki je že desetletje prenesena v nacionalno pravo, in posledično enostavno preverjanje prenosa, Komisija lahko sprejme, da se določba o korelacijskih preglednicah v to direktivo ne vključi.

Evropski parlament je predlagal spremembe k predlogu, s katerimi se pravna podlaga v osnovi spremeni v člen 43(2) in se uvedejo novi datumi začetka izvajanja, da se zagotovi, da začne predlog veljati pravočasno za sezono cepljenja. Nobena od navedenih sprememb ni bila sporna. Vendar so medinstitucionalne razprave o vprašanju korelacijskih preglednic ovirale napredek glede predloga.

4. SKLEP

Komisija pozdravlja stališče Sveta v prvi obravnavi, kar vodi k soglasju v zgodnji drugi obravnavi.

[1] Direktiva Sveta 2000/75/ES z dne 20. novembra 2000 o določitvi posebnih določb za boj zoper in izkoreninjenje bolezni modrikastega jezika (UL L 327, 22.12.2000, str. 74)

[2] UL L 62, 15.3.1993, str. 69.